ദസറ ദിനത്തില് കര്ഷകര് മോദിയുടെ കോലം കത്തിച്ചു ന്യൂഡല്ഹി തിന്മയ്ക്ക് എതിരായ നന്മയുടെ വിജയം ഓര്മിപ്പിച്ച് ദസറ ദിനത്തില് പ്രധാനമന്ത്രിയുടെയും ആഭ്യന്തരമന്ത്രിയുടെയും കോലം കത്തിച്ച് കര്ഷകര്. മോദി, അമിത് ഷാ, കൃഷിമന്ത്രി നരേന്ദ്രസിങ് തോമര്, ആഭ്യന്തരസഹമന്ത്രി അജയ് മിശ്ര എന്നിവരുടെയും പ്രാദേശിക ബിജെപി നേതാക്കളുടെയും വലിയകോലങ്ങള് കര്ഷകരോഷാഗ്നിയില് ചാമ്ബലായി. യുപിയില് ലഖ്നൗ, ഇറ്റാവാ, മധ്യപ്രദേശില് ഗുണ, ഒഡീഷയില് റായ്ഗഢ്, സിംഘുഅതിര്ത്തി എന്നിവിടങ്ങളിലും മഹാരാഷ്ട്രയിലെ പലഭാഗങ്ങളിലും കര്ഷകര് കോലങ്ങള് കത്തിച്ചു. ലഖിംപുര് ഖേരിയില് കര്ഷകരുടെ ചോരവീഴ്ത്തിയ ആഭ്യന്തരസഹമന്ത്രി അജയ് മിശ്ര രാജിവയ്ക്കുന്നതുവരെ മഹാപ്രക്ഷോഭം തുടരുമെന്ന് കര്ഷകര് പറഞ്ഞു. യുപിയില് പ്രതിഷേധം ഒഴിവാക്കാന് പൊലീസ് കര്ഷകനേതാക്കളെ വീട്ടുതടങ്കലിലാക്കി.എന്നാല്, കര്ഷകര് ചെറിയസംഘങ്ങളായെത്തി ലഖ്നൗവില് കോലം കത്തിച്ച് പ്രതിഷേധിച്ചു. ലഖ്നൗ രക്തസാക്ഷിസ്മാരകത്തിന് സമീപം മോദിയുടെ കോലം കത്തിക്കാന് ശ്രമിച്ച സോഷ്യലിസ്റ്റ് കിസാന്സഭ പ്രവര്ത്തകരെ പൊലീസ് കസ്റ്റഡിയില് എടുത്തു. കോലങ്ങളും പ്ലക്കാര്ഡുകളും ബാനറുകളും പിടിച്ചെടുത്തെന്നും ആറ് പ്രവര്ത്തകരെ അനാവശ്യമായി കസ്റ്റഡിയില് എടുത്തെന്നും സോഷ്യലിസ്റ്റ് പാര്ടി ഇന്ത്യ ജനറല്സെക്രട്ടറി സന്ദീപ് പാണ്ഡെ പ്രതികരിച്ചു. ശനിയാഴ്ചയും പ്രധാനമന്ത്രിയുടെയും മറ്റും കോലം കത്തിക്കുമെന്ന് കര്ഷകനേതാക്കള് അറിയിച്ചു.